text: La CUP reivindica la importància d'una Oficina Local d'Habitatge - El Cargol l El setmanari del Penedès l Societat l Política l Economia l Cultura l Vins i Caves l Món casteller l Entrevistes l Esports
  13 Març, 2018, 18:10
  La CUP reivindica la importància d'una Oficina Local d'Habitatge
  La CUP de Vilafranca ha exposat avui en roda de premsa que, ja des dels inicis de la legislatura, "l'habitatge és un eix primordial per nosaltres, ja que la pujada dels preus ha arribat a superar els preus de l'època de la bombolla immobiliària i és un tema que preocupa".
  Per la formació, el municipi té eines que poden pal·liar la situació però cal que s'apliquin mesures efectives. "Nosaltres hem presentat monogràfics que aporten dades d'aquesta problemàtica, però no s'ha actuat en conseqüència".
  De fet, actualment hi ha més de 1.035 habitatges buits a Vilafranca i una demanda enorme, però els preus de lloguer són similars als de Barcelona i es fan pràcticament inassolibles. Segons el document de la CUP Habitatge: un dret com una casa de l'abril de 2017, més del 54% dels joves de Vilafranca no es poden emancipar a causa dels preus elevats i de les poques facilitats que troben, i l'oferta de lloguer que hi ha és només del 19%, fent encara més difícil l'assoliment d'un sostre digne.
  És per això que la CUP presentarà una moció per tal que es reobri l'Oficina Local d'Habitatge, que va tancar el 2014 i que es trobava al carrer Banys, a l'actual Òmnium. Segons la CUP, a Vilafranca hi ha diferents organitzacions compleixen les funcions de l'antiga oficina, però no hi ha una ubicació clara i no existeix un equipament únic que ho englobi tot. La CUP considera necessari obrir l'oficina i també crear serveis complementaris, que actualment o bé no existeixen o bé estan desactualitzats, com una pàgina web on es faci una borsa d'habitatge per a totes les persones interessades en llogar un habitatge i per als llogaters i una campanya informativa.